****

|  |
| --- |
| **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**  **ՖԻՆԱՆՍՆԵՐԻ ՆԱԽԱՐԱՐՈՒԹՅՈՒՆ**  **ՆԱԽԱՐԱՐ** |

|  |  |  |  |
| --- | --- | --- | --- |
| |  |  | | --- | --- | | 0010, Երևան, Մելիք-Ադամյան փող. 1  Վեբ կայք՝ www.minfin.am, ֆիննախ.հայ  Էլ. փոստ՝ secretariat@minfin.am  Հեռ.՝ (+374 11) 800 002 |  | | |
|  |  |

|  |  |
| --- | --- |
| 05  հունվար 2022 թ. | N 1 |

**Պ Ա Շ Տ Ո Ն Ա Կ Ա Ն  Պ Ա Ր Զ Ա Բ Ա Ն ՈՒ Մ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2017 ԹՎԱԿԱՆԻ ՄԱՅԻՍԻ 4-Ի N 526-Ն ՈՐՈՇՄԱՄԲ ՀԱՍՏԱՏՎԱԾ «ԳՆՈՒՄՆԵՐԻ ԳՈՐԾԸՆԹԱՑԻ ԿԱԶՄԱԿԵՐՊՄԱՆ» ԿԱՐԳԻ 32-ՐԴ ԿԵՏԻ 26-ՐԴ ԵՆԹԱԿԵՏԻ ԴՐՈՒՅԹԻ ԿԻՐԱՌՄԱՆ ՎԵՐԱԲԵՐՅԱԼ**

ՀՀ քաղաքաշինության կոմիտեն գրությամբ դիմել է ՀՀ ֆինանսների նախարարություն՝ ՀՀ կառավարության 2017 թվականի մայիսի 4-ի N 526-Ն որոշման 1-ին կետի 1-ին ենթակետով հաստատված կարգի (այսուհետ՝ Կարգ) 32-րդ կետի 26-րդ ենթակետի դրույթի կիրառման մասով պաշտոնական պարզաբանում տրամադրելու վերաբերյալ: Դիմումատուն հայտնում է, որ շինարարական ծրագրերի մասով ՀՀ քաղաքաշինության կոմիտեի կողմից կնքվող գնման պայմանագրերը որպես կանոն ունեն շարունակական բնույթ և յուրաքանչյուր տարվա համար կնքվում է համաձայնագիր տվյալ տարվա բյուջեով հատկացված ֆինանսական միջոցների չափով և խնդրում է պաշտոնապես պարզաբանել.

1. կապալառուի կողմից տվյալ համաձայնագրով նախատեսված ֆինանսական միջոցների ողջ ծավալի իրացման դեպքում արդյո՞ք համամասնորեն (իրացված ծավալի 30 տոկոսի չափով) պետք է ազատել տվյալ համաձայնագիրը կնքելու նպատակով ներկայացված որակավորման ապահովման երաշխիքի գումարից.

1. հետագայում պայմանագրի հնարավոր լուծման դեպքում Կապալառուից որպես որակավորման ապահովում պայմանագրի ընդհանուր գնի միայն չիրացված մասի 30 տոկոսն է արդյո՞ք ենթակա բռնագանձման:

Կարգի 32-րդ կետի 26-րդ ենթակետի «բ» պարբերության համաձայն՝ հրավերով նախատեսվում է նաև, որ որակավորման ապահովումը այն ներկայացնողին վերադարձվում է պայմանագրի կատարման արդյունքը պատվիրատուի կողմից ամբողջական ընդունվելուն հաջորդող հինգ աշխատանքային օրվա ընթացքում, բացառությամբ՝ այն դեպքի, երբ պայմանագրի կատարումը փուլային է, և յուրաքանչյուր փուլի կատարումն ուղղակիորեն փոխկապակցված չէ պայմանագրով սահմանված պահանջներին համապատասխան ստացվելիք վերջնարդյունքի հետ: Սույն պարբերության կիրառման դեպքում յուրաքանչյուր փուլի արդյունքը պատվիրատուի կողմից ընդունվելուց ապահովման գումարը նվազեցվում է այդ փուլի գումարի նկատմամբ հաշվարկված համամասնությամբ:

Նկատի ունենալով, որ գործնականում առկա են դեպքեր, երբ ապրանքների, աշխատանքների և ծառայությունների գնման պայմանագրերը կնքվում են 1 տարին գերազանցող ժամանակահատվածի համար, պայմանով, որ դրանք յուրաքանչյուր անգամ ուժի մեջ կդրվեն համապատասխան ֆինանսական միջոցներ նախատեսվելու դեպքում՝ այդ ֆինանսական միջոցների շրջանակում և կանխատեսելի չէ հաջորդող ժամանակահատվածի (տարիների) համար նախատեսվող ֆինանսական հատկացումների հնարավորությունը և չափը՝ և առկա ֆինանսական հատկացումների շրջանակում կնքված համաձայնագիրը (համաձայնագրերը) պայմանագրի կողմի (այսուհետ՝ կատարողի) կողմից պատշաճ կերպով իրականացվում է (են), ուստի այդ համաձայնագրի (համաձայնագրերի) շրջանակում ներկայացված որակավորման ապահովումը չվերադարձնելը կհանգեցնի միջոցների երկարաժամկետ սառեցման, ինչն էլ կարող է նպաստել այդպիսի գնումների գրավչության նվազեցման:

Հաշվի առնելով նշված հանգամանքը, և նշված նորմի կիրառման բնագավառում ծագած հարցերի պարզման անհրաժեշտությունը, ինչպես նաև ղեկավարվելով «Նորմատիվ իրավական ակտերի մասին» օրենքի 42-րդ հոդվածի 5-րդ մասով՝ ՀՀ ֆինանսների նախարարությունը պաշտոնապես պարզաբանում է՝

• եթե ապրանքների, աշխատանքների և ծառայությունների գնման պայմանագրերը կնքվում են «Գնումների մասին» ՀՀ օրենքի 15-րդ հոդվածի 6-րդ մասի հիման վրա, ապա առկա ֆինանսական հատկացումների շրջանակում տվյալ տարվա համար կնքված համաձայնագրի (համաձայնագրերի) մասով ներկայացված որակավորման ապահովումը ենթակա է վերադարձման այդ համաձայնագիրը (համաձայնագրերը) կատարողի կողմից ողջ ծավալով պատշաճ կատարվելու և դրա արդյունքը պատվիրատուի կողմից ամբողջական ընդունվելու դեպքում.

• հետագայում կատարողի կողմից պայմանագիրը չկատարելու հետևանքով միակողմանի լուծվելու դեպքում վերջինիցս գանձվում է պայմանագրի չկատարված մասի համար ներկայացված որակավորման ապահովումն ամբողջությամբ:



|  |  |
| --- | --- |
|  | **Տ. Խաչատրյան** |